Z meroslovjem in merjenji se v življenju srečujemo vsak dan, na vsakem koraku, pa čeprav se tega niti ne zavedamo. Meroslovje podpira kakovost izdelkov in učinkovitost procesov s hitrimi, točnimi in zanesljivimi merjenji, s čimer omogoča povečanje produktivnosti. Meroslovje igra ključno vlogo pri sprejemanju znanstvenih in tehnoloških inovacij, zasnovi in učinkoviti proizvodnji izdelkov, ki so varni in v skladu s potrebami trga, ter pri odkrivanju in preprečevanju nevarnih in neskladnih izdelkov. Meroslovje zagotavlja osnovno podporo na področju zdravstva in tehniške varnosti, varstva okolja in zdrave hrane. Meroslovje zagotavlja tudi podlago za pošteno trgovanje na državni in mednarodni ravni. Za to, da bi bila vsa ta merjenja, ki so večinoma podlaga za pomembne odločitve tako glede kakovosti življenja prebivalcev, konkurenčnosti podjetij in tudi v zasebnem sektorju, zanesljiva, v Sloveniji skrbi Urad RS za meroslovje.

Urad RS za meroslovje je nacionalna meroslovna institucija, ki vodi in razvija meroslovni sistem Republike Slovenije, vključno s sistemom ugotavljanja skladnosti na področju izdelkov iz plemenitih kovin. Te sisteme predstavlja v ustreznih mednarodnih organizacijah in jih razvija na mednarodno primerljiv ter prepoznaven način.

Poslanstvo Urada in meroslovnega sistema je ključno za uspešen gospodarski, tehnološki in znanstveni razvoj Slovenije, za ustvarjanje ustreznih pogojev za kakovostno in varno življenje ljudi, za zaščito potrošnikov in okolja ter za uspešno in enakopravno delovanje Slovenije v evropskih in širše mednarodnih okoljih.

Urad je tako odgovoren za vzpostavitev in vodenje nacionalnega meroslovnega sistema, s katerim:

* slovenski državi omogoča prepoznavnost in mednarodno primerljivost merjenj in
* prebivalcem Republike Slovenije zagotavlja ustreznost merjenj na zakonsko določenih področjih.

Na objavljenem delovnem mestu se opravljajo predvsem naloge na področju prepoznavnosti in mednarodne primerljivosti merjenj ter sodelovanja urada v mednarodnih organizacijah s področja meroslovja.

Na Uradu Republike Slovenije za meroslovje se trudimo skrbeti za zadovoljstvo naših zaposlenih tako, da:

* nudimo strokovno zanimivo in osredotočeno tako timsko kot samostojno delo
* omogočamo pridobitev novih znanj in izkušenj ter s tem razvoj tako specifičnih kot tudi interdisciplinarnih znanj in sposobnosti
* pripravimo posamezniku prilagojen program vključitve v delovno okolje
* omogočamo premakljiv delovni čas v okviru veljavnih pravnih predpisov ter da zagotavljamo ravnotežje med službenim in zasebnim časom
* omogočamo nagrajevanje (predvsem v obliki redne delovne uspešnosti)
* omogočamo sodelovanje v mednarodnih organizacijah in udeležbo na zasedanjih teh organizacij
* zagotavljamo optimalne delovne pogoje
* skrbimo za pester program Promocije zdravja na delovnem mestu.

Organizacijska kultura Urada Republike Slovenije za meroslovje temelji na predanosti delu in razvoju, integriteti zaposlenih ter zakonitosti delovanja. Pomembno nam je, da v svoje vrste sprejmemo nekoga, ki z veseljem opravlja svoje delo in v delovno okolje vnese pozitivno energijo, inovativen pristop k reševanju različnih izzivov ter si želi tudi timskega dela. Potrebujemo nekoga, ki je vesten, odgovoren, predan delu, visoko motiviran, samoiniciativen, prilagodljiv in željan zasledovati postavljene cilje ter skrbeti za svoj in uradov stalen strokovni razvoj.

Lepo vabljeni k prijavi vsi, ki se prepoznate kot prava oseba za opisano delo.